El spinoff de Spirit cavalca, Indomable, cap a la Terrassa d’Estiu
2025-07-24

Inaugurada ja la Terrassa d’Estiu de Burjassot, la programació del millor cinema a la fresca continua a l’Auditori de la Casa de Cultura i, després del pas de la segona part de “Un lugar tranquilo”, la pròxima pel·lícula que arriba, a lloms d’un veloç i famosíssim corser, és “Spirit-Indomable”, per a gaudi de tota la família. Procedent de la factoria Dreamworks, “Spirit-Indomable” tindrà les seues projeccions el dimecres 7 i el dijous 8 de juliol, a les 22:30h.

Dirigida per Elain Voguen, i recomanada per a xiquets/es a partir de 6 anys, la seqüela de Dreamworks recupera les aventures d’aquest tendre cavall groc, que continua trotant lliure i salvatge amb el seu ramat fins que el destí li posa davant a l’obstinada Lucky Prescott, una adolescent que es veu obligada a mudar-se de la seua casa de la gran ciutat a una xicoteta localitat fronterera, convertint-se així en un peix fora de l’aigua. Però la seua vida canvia per sempre quan fa nous amics, i forma un vincle indestructible amb un cavall salvatge anomenat Spirit. Quan el ramat de Spirit és capturada per cuatrers, Lucky i el seu grup d’amics, juntament amb els seus cavalls, emprendran una èpica aventura per a alliberar-los.

Les entrades per a gaudir de les estrenes de la Terrassa d’Estiu, a un preu únic de quatre euros, i es podran adquirir telemàticament en CINEMA TÍVOLI . La taquilla de l’Auditori obrirà aproximadament una hora abans de l’inici de cada projecció. Spirit-Indomable deixarà pas, el cap de setmana del 9, 10 i 11 de juliol, a un de les estrenes més anunciades del moment en el panorama cinematogràfic nacional: “Operación Camarón”.